詞與詩類，然受容於音樂，先樂後詞，是以成詞體，以別於詩。樂曲有高低抑揚，頓挫相間，詞文需合於樂，故作詞謂「填詞」、「倚聲」。及後，詞遂衍爲專一文體，與樂分離，此時填詞據詞牌，而非倚音樂之聲。詞牌者，各有詞調，即其自有平仄韻律；各有句體，即其自有句數、字數、韻腳、韻式。如《憶江南》，單調（一闕）、二十七字、五句，此五句各定字數，爲三・五・七・七・五，韻腳在二、四、五句，三平韻（即三韻腳俱押平聲）。詞牌不同，詞格各異，詞格者，詞之境界，詞格闊則境界廣，詞格窄則境界狹。然非以境界廣狹定優劣，取其適者填之，適者稱善，不適者稱劣。誦讀詞作，需據詞文、詞牌，而倚其韻律，樂音自出。